(3)

A III. rész 1. pontja helyébe a következő lép: „1.1. Vízumkérelmi nyomtatványok – kérelemnyomtatványok száma A kérelmezőktől meg kell követelni az egységes vízumkérelmi nyomtatvány kitöltését is. Az egységes vízumot a 16. mellékletben megadott minta szerinti, egységesített nyomtatvány felhasználásával kell kérelmezni. A nyomtatványt legalább egy példányban ki kell tölteni, hogy azt használni lehessen a központi hatóságokkal való egyeztetés során. Amennyiben a nemzeti közigazgatási eljárások megkövetelik, a szerződő felek kérhetik a kérelmet több példányban. 1.2. Biometrikus azonosítók a) A tagállamok a kérelmezőktől biometrikus azonosítókat, azaz arcképet és tíz ujjlenyomatot gyűjtenek be az emberi jogok és alapvető szabadságok védelméről szóló európai egyezményben , az Európai Unió alapjogi chartájában és az Egyesült Nemzetek Szervezetének a gyermekek jogairól szóló egyezményében foglalt jogokat tiszteletben tartva . Első vízumkérelme benyújtásakor annak a kérelmezőnek , akire nem vonatkozik a b) pontban foglalt mentességek valamelyike, személyesen meg kell jelennie. Ezzel egyidejűleg a következő biometrikus azonosítókat kell begyűjteni: — fénykép, amelyet a kérelemmel egyidejűleg szkennelnek be vagy készítenek el és — tíz lapos ujjlenyomat, amelyet digitálisan rögzítenek. Bármely ezt követő kérelemnél, a VIS-rendelet 23. cikkében meghatározott megőrzési időszak kezdetétől számított 59 hónapon belül, a biometrikus azonosítókat az első kérelemről kell lemásolni. Ezen időszak elteltével a következő kérelmet »első kérelemnek« kell tekinteni. A fénykép és az ujjlenyomatok technikai követelményeinek meg kell felelnie az ICAO 6. kiadású 9303. sz. dokumentuma 1. részében (Útlevelek) meghatározott nemzetközi szabályoknak (11). A biometrikus azonosítók felvételét a diplomáciai vagy konzuli képviselet képesített és szabályszerűen felhatalmazott személyzete végzi, vagy pedig ellenőrzésük alatt és felelősségük terhére a 1.B pontjában említett külső szolgáltató. Az adatokat a VIS-be csak a VIS-rendelet 4. cikkének (1) bekezdésében említett, szabályszerűen felhatalmazott konzuli személyzet viheti be a VIS-rendelet 5. cikkével összhangban. A téves elutasítások és azonosítások elkerülése érdekében a tagállamok biztosítják a VIS-rendelet 13. cikkében szereplő minden keresési kritérium teljes körű alkalmazását. A biometrikus azonosítók nyilvántartásba vételét, beleértve azoknak a szolgáltatóktól a felelős konzuli képviseletekhez való továbbítását, a VIS-rendelet 41. és 43. cikkének, valamint a 95/46/EK európai parlamenti és tanácsi irányelv (12) 28. cikkének megfelelően kell felügyelni. b) Mentességek A következő kérelmezők mentesülnek az ujjlenyomatadási kötelezettség alól: — a 12 év alatti gyermekek, — azon személyek, akiknél az ujjlenyomatvétel fizikailag lehetetlen. Ha azonban kevesebb mint tíz ujjról lehetséges ujjlenyomatot venni, a megfelelő számú ujjlenyomatot rögzíteni kell. A tagállamok biztosítják, hogy az érintett személy méltóságát garantáló, megfelelő eljárások vannak gyakorlatban arra az esetre, ha a jelentkezés során nehézségek merülnek fel. Azt is biztosítják, hogy az ujjlenyomatvétel lehetetlenségét megállapító határozatot minden esetben a tagállamok diplomáciai vagy konzuli képviseletének megfelelően felhatalmazott személyzete hozza meg. Emellett az ujjlenyomatvétel ideiglenes lehetetlensége esetén a kérelmezőt a következő kérelem alkalmával fel kell kérni ujjlenyomat adására. A konzuli személyzet jogosult további magyarázatot kérni az ujjlenyomatvétel ideiglenes lehetetlenségének okairól. Az ujjlenyomatvétel fizikai lehetetlensége nem befolyásolhatja a vízum kiadását vagy elutasítását. A tagállamok a biometrikus azonosítók begyűjtése alól mentességet biztosíthatnak a diplomáciai, szolgálati/hivatalos vagy különleges útlevéllel rendelkezők számára; Valamennyi ilyen esetben szerepeltetni kell a VIS-ben a „nem alkalmazandó” bejegyzést. A III. pont 4. pontja rendelkezéseinek sérelme nélkül, a 12 évnél fiatalabb személyek esetében szkennelt fénykép használatos, amelyhez nincs szükség a személyes megjelenésre. A VIS működésbe lépésétől számított három éven belül felül kell vizsgálni a gyermekeknek járó, az ujjlenyomatvétel követelménye alóli mentességet, és különösen az ujjlenyomatvétel tekintetében meghatározott korcsoportot. A Bizottság e célból többek között a 12 éves és annál idősebb gyermekek ujjlenyomatának vételére és felhasználására is kitérő, a VIS-szel kapcsolatos tapasztalatokról szóló jelentést, valamint azonosítás és ellenőrzés céljából egy, a VIS-hez hasonló, nagyméretű adatbázis segítségével a 12 évnél fiatalabb gyermekek ujjlenyomata vételének és használatának megbízhatóságáról szóló, részletes technikai értékelést nyújt be. A jelentésnek tartalmaznia kell egy kiterjesztett hatástanulmányt az alacsonyabb és magasabb korhatárokról az ujjlenyomatvétel követelményével kapcsolatban, beleértve annak társadalmi, ergonómiai és pénzügyi szempontjait is. A jelentésnek hasonló értékelést kell végeznie az idősektől való ujjlenyomatvétel tekintetében. Amennyiben a jelentés jelentős problémákat jelez a meghatározott életkornál idősebb személyektől való ujjlenyomatvétellel kapcsolatban, a Bizottság javaslatot tesz felső korhatárra. A jelentéshez szükség esetén csatolni kell az e rendelethez fűzött megfelelő módosító javaslatokat.